**DOHODA O MLČANLIVOSTI**

uzatvorená podľa § 269 ods. 2 a § 271 zákona č. 513/1991 Zb. Obchodný zákonník v znení neskorších predpisov medzi:

**v platnom znení**

1. **Poskytovateľ: Úrad geodézie, kartografie a katastra SR**

Sídlo: Chlumeckého 2 , 820 12 Bratislava 212

Zastúpený: Ing. Ján Mrva, predseda

IČO: 00166260

DIČ: 2020830240

IČ DPH: nie je platiteľom DPH

Zriadený: zákonom č. 575/2001 Z. z. o organizácii činnosti vlády a organizácii ústrednej štátnej správy a o zmene a doplnení niektorých zákonov v znení neskorších predpisov

(ďalej len **„poskytovateľ“**)

a

1. **Prijímateľ:** ..................................................

Sídlo: ..................................................

Zastúpený: ..................................................

IČO: ..................................................

DIČ: ..................................................

IČ DPH: ..................................................

Zapísaný: ..................................................

(ďalej len **„prijímateľ“**)

(spolu ďalej len „**účastníci dohody**“)

**Čl. I**

**Úvodné ustanovenie**

1. Poskytovateľ vyhlásil v súlade so zákonom 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len **„zákon o verejnom obstarávaní“**) verejné obstarávanie nadlimitnej zákazky s názvom: „***Návrh organizačných a technických opatrení riadenia informačnej bezpečnosti v súlade s požiadavkami zaistenia kybernetickej bezpečnosti a ochrany osobných údajov v zmysle európskej a národnej legislatívy“*** (ďalej len **„návrh KB“)**.
2. Účastníci dohody súhlasia v súlade s ust. § 22 ods. 4 zákona o verejnom obstarávaní s potrebou zachovania mlčanlivosti a ochranou dokumentov a informácií, ktoré poskytovateľ označil za dôverné v tejto Dohode o mlčanlivosti (ďalej len „**dohoda**“).

**Čl. II**

**Predmet dohody**

1. Na základe dohody sa prijímateľ zaväzuje dodržiavať mlčanlivosť o dôverných informáciách špecifikovaných v bode 2 tohto článku dohody, a ktoré mu boli poskytnuté poskytovateľom v súvislosti s verejným obstarávaním, definovaným v súťažných podkladoch k verejnému obstarávaniu.
2. Dôverné informácie, ktoré sú predmetom ochrany v zmysle dohody sú najmä:
3. dokumenty a informácie, ktoré sú najmä technického charakteru, a ktoré sú nevyhnutne potrebné pre vytvorenie návrhu KB; dôvernými informáciami sú najmä informácie obsiahnuté v dokumente *Štúdia zabezpečenia súladu a identifikácie povinností vyplývajúcich zo zákona o kybernetickej bezpečnosti a o zmene a doplnení niektorých zákonov a koncepcie kybernetickej bezpečnosti Slovenskej republiky na roky 2015-2020* od spoločnosti Synergon a.s z 5.9.2019 (ďalej len „štúdia“), ktoré poskytovateľ poskytuje v rámci verejného obstarávania ako súčasť súťažných podkladov k verejnému obstarávaniu na základe dohody,
4. akékoľvek poskytnuté informácie, ktoré nie sú inak verejne prístupné, najmä akákoľvek informácia technického, obchodného, finančného, právneho alebo iného charakteru, poskytnutá prijímateľovi, a ktoré poskytovateľ označí ako dôverné, alebo s ktorými sa má nakladať vzhľadom na okolnosti známe prijímateľovi pri poskytnutí informácií, ako s dôvernými,
5. akékoľvek informácie týkajúce sa „know-how“, patentov, autorského práva, obchodného tajomstva, procesov, postupov, programov návrhov, vzorcov, údaje o počítačových alebo softvérových programoch, rozpočtoch, koncepciách a iné informácie v akejkoľvek podobe, ktoré boli poskytnuté prijímateľovi poskytovateľom.

(ďalej len spoločne **„dôverné informácie“**)

1. Za dôverné informácie sa nepovažujú informácie, ktoré:
2. sú alebo sa stanú verejne dostupnými inak ako porušením povinnosti prijímateľa podľa dohody,
3. boli získané od tretej osoby, ktorá je oprávnená šíriť tieto informácie,
4. boli pred uzavretím dohody známe bez akejkoľvek povinnosti dodržiavať ich dôvernosť,
5. sú súčasťou zverejnenej dokumentácie poskytovateľa v rámci verejného obstarávania.
6. Dôverné informácie ostávajú natrvalo vo vlastníctve poskytovateľa. Poskytnutím dôverných informácií prijímateľ nezískava a ani pre neho nevyplýva poskytnutie licencie, ani akéhokoľvek iného práva k duševnému a priemyselnému vlastníctvu chránenému patentom, autorským právom, ochrannou známkou, alebo akéhokoľvek iného práva k priemyselnému vlastníctvu alebo k inému duševnému vlastníctvu.
7. Táto dohoda nebráni sprístupňovaniu dôverných informácií zo strany prijímateľa, ak si takéto zverejnenie vyžaduje zákon alebo súdna žaloba. Prijímateľ pred takým sprístupnením informuje o požiadavke na sprístupnenie poskytovateľa a vykoná primerané opatrenia potrebné na ochranu dôverných informácií poskytovateľa.
8. Poskytovateľ sprístupní dôverné informácie prijímateľovi za účelom vypracovania ponuky v rámci verejného obstarávania po podpise dohody.

**Čl. III**

**Povinnosti prijímateľa**

1. Prijímateľ sa zaväzuje zachovávať mlčanlivosť o všetkých dôverných informáciách poskytovateľa, ktoré mu boli na základe tejto dohody poskytnuté.
2. Prijímateľ sa zaväzuje, že bude chrániť dôverné informácie poskytovateľa minimálne v rozsahu, ako dôverné informácie vlastné, najmä bude chrániť dôverné informácie pred ich zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako v súvislosti s verejným obstarávaním, nevyužije ich vo svoj vlastný prospech (okrem vypracovania ponuky) ani v prospech akejkoľvek tretej osoby ani ich nebude používať v rozpore s účelom dohody a ani žiadne z dôverných informácií neodovzdá ani neposkytne žiadnej inej fyzickej ani právnickej osobe, a to počas aj po ukončení verejného obstarávania.
3. Prijímateľ nie je oprávnený vyhotovovať kópie dokumentov obsahujúcich dôverné informácie, vrátenie kópií technických nosičov, obsahujúcich dôverné informácie.
4. Prijímateľ nie je oprávnený poskytnúť dôverné informácie poskytovateľa tretím osobám v Slovenskej republike, alebo aj mimo územia Slovenskej republiky s výnimkou prípadov podľa bodu 5 článku II tejto dohody.
5. Prijímateľ sa zaväzuje zabezpečiť, aby všetci jeho zamestnanci, štatutárne orgány, členovia štatutárnych orgánov, dozorné orgány, členovia dozorných orgánov, zástupcovia, splnomocnenci, subdodávatelia ako aj iné spolupracujúce osoby podieľajúce sa na verejnom obstarávaní na strane prijímateľa zachovávali mlčanlivosť a zákaz použitia dôverných informácií podľa dohody. Prijímateľ na požiadanie poskytovateľa bezodkladne preukáže, že zabezpečil zachovávanie mlčanlivosti a zákaz použitia informácií podľa predchádzajúcej vety tohto bodu dohody.
6. Prijímateľ sa zaväzuje oznámiť poskytovateľovi akékoľvek neoprávnené použitie, poskytnutie alebo zverejnenie dôverných informácií, a to bezodkladne po ich zistení a bude spolupracovať pri znovuobnovení ochrany dôverných informácií a zabránení ich ďalšiemu neoprávnenému použitiu.
7. Pri manipulácii s dôvernými informáciami poskytovateľa je prijímateľ povinný postupovať s odbornou starostlivosťou nevyhnutnou na zabezpečenie ochrany dôverných informácií v súlade s účelom dohody.
8. Prijímateľ sa zaväzuje znehodnotiť/vymazať, najneskôr do 5 pracovných dní odo dňa ukončenia verejného obstarávania, všetky dokumenty obsahujúce dôverné informácie, a to rovnako všetky originály technických nosičov obsahujúcich dôverné informácie, s výnimkou dôverných informácií a všetkých kópií dôverných informácií, ktoré je prijímateľ povinný uchovávať podľa právnych predpisov.

**Čl. IV**

**Zmluvné sankcie**

1. V prípade porušenia povinností prijímateľa uvedených v článku III dohody je prijímateľ povinný uhradiť poskytovateľovi zmluvnú pokutu vo výške 60.000,00 Eur (slovom „šesťdesiattisíc eur“), za každé jednotlivé porušenie povinnosti. Zmluvnú pokutu je prijímateľ povinný zaplatiť poskytovateľovi na základe doručenej faktúry v lehote splatnosti v nej uvedenej. Okrem toho je prijímateľ povinný vydať poskytovateľovi bezdôvodné obohatenie, ktoré by získal porušením mlčanlivosti, v lehote do 15 pracovných dní od uplatnenia požiadavky poskytovateľa. Za nedodržanie lehôt uvedených v tomto bode môže poskytovateľ požadovať od prijímateľa zmluvnú pokutu vo výške 0,05 % z dlžnej sumy za každý, aj začatý deň omeškania. Zaplatením zmluvnej pokuty nie je akokoľvek dotknutý nárok poskytovateľa na náhradu škody. Nárok na náhradu škody je poskytovateľ oprávnený uplatniť popri zmluvnej pokute a to v plnej výške.
2. Prijímateľ nesie zodpovednosť za škodu spôsobenú tým, že porušil niektorú z povinností uvedených v článku III dohody. Rovnako prijímateľ zodpovedá za škodu v prípade, že svojím zavineným konaním umožnil, čo aj nepriamo, porušenie ochrany dôverných informácií tretej osobe.

**Čl. V**

**Záverečné ustanovenia**

1. Dohoda nadobúda platnosť a účinnosť dňom podpisu oprávnenými zástupcami oboch účastníkov dohody.
2. Dohoda sa uzatvára na dobu neurčitú, okrem prípadu, keď poskytovateľ uzavrie s prijímateľom ako úspešným uchádzačom v rámci verejného obstarávania Zmluvu na poskytovanie služby (ďalej len „**zmluva**“). Nadobudnutím platnosti a účinnosti zmluvy stráca platnosť a účinnosť táto dohoda.
3. Meniť alebo dopĺňať ustanovenia dohody je možné iba formou písomných dodatkov, podpísaných účastníkmi dohody.
4. Dohoda je vyhotovená v dvoch rovnopisoch, každý s právnou silou originálu, z ktorých každý účastník dohody obdrží jedno vyhotovenie.
5. Práva a povinnosti účastníkov dohody sa riadia právnym poriadkom Slovenskej republiky. Právne vzťahy, ktoré nie sú upravené dohodou sa spravujú príslušnými ustanoveniami Obchodného zákonníka v znení neskorších predpisov a ostatných všeobecne záväzných právnych predpisov.
6. Účastníci dohody sa dohodli, že svoje prípadné vzájomné spory v súvislosti s plnením alebo výkladom dohody budú prednostne riešiť vzájomným rokovaním s cieľom dohody o sporných skutočnostiach.
7. Písomnosti si budú účastníci dohody doručovať na adresu sídla uvedenú v dohode.  Zmenu sídla je účastník dohody povinný bezodkladne písomne oznámiť druhému účastníkovi dohody. Účastníci dohody sa dohodli, že v prípade vrátenia zásielky odosielateľovi z akéhokoľvek dôvodu platí, že písomnosť bola doručená adresátovi dňom vrátenia zásielky odosielateľovi, aj keď sa o tom adresát nedozvedel.
8. Účastníci dohody vyhlasujú, že si dohodu prečítali, jej obsahu porozumeli a na znak súhlasu ju vlastnoručne podpisujú.

|  |  |
| --- | --- |
| V ..................., dňa .............................. | V Bratislave, dňa .............................. |
| **Prijímateľ:**  ............................................................. | **Poskytovateľ:**  ................................................................ |
| **Meno, priezvisko, titul, pozícia** | **Ing. Ján Mrva**  predseda  Úradu geodézie, kartografie a katastra SR |